บริษัทปูนซิเมนต์ไทย จำกัด (มหาชน)

The Siam Cement Public Company Limited

เลขทะเบียนบริษัท : 0107537000114

ประกอบธุรกิจ : กิจการลงทุน (Holding Company)

ธุรกิจหลัก : ธุรกิจเคมีภัณฑ์ ธุรกิจกระดาษ ธุรกิจซิเมนต์ ธุรกิจผลิตภัณฑ์ก่อสร้าง
และธุรกิจจัดจำหน่าย

สำนักงานใหญ่ : เลขที่ 1 ถนนปูนซิเมนต์ไทย แขวงบางซื่อ เขตบางซื่อ กรุงเทพมหานคร 10800

โทรศัพท์ : 0-2586-3333, 0-2586-4444

โทรสาร : 0-2587-2199, 0-2587-2201

Home Page : www.siamcement.com

บริษัทปูนซิเมนต์ไทย จำกัด (มหาชน) เป็นบริษัทผู้ผลิตปูนซีเมนต์รายแรกของประเทศ
ที่ก่อตั้งขึ้นตามพระบรมราชโองการในพระบาทสมเด็จพระมงกุฎเกล้าเจ้าอยู่หัว รัชกาลที่ 6 เมื่อปี
พ.ศ. 2456 เพื่อผลิตปูนซีเมนต์ วัสดุก่อสร้างที่สำคัญในการพัฒนาประเทศ นับแต่นั้นเป็นต้นมา
บริษัทได้เจริญเติบโตขยายงานตามภาวะการเจริญเติบโตทางเศรษฐกิจของประเทศมาโดยตลอด
โดยได้ขยายธุรกิจสู่อุตสาหกรรมที่มีความจำเป็นต่อการพัฒนาประเทศอย่างต่อเนื่อง อาทิ เคมีภัณฑ์
กระดาษ และผลิตภัณฑ์ก่อสร้าง
รวมทั้งได้มีการขยายตัวจากการเป็นผู้นำทางการตลาดในประเทศของสินค้าแต่ละประเภท
ไปสู่การเป็นผู้นำทางการตลาดในภูมิภาคอาเซียน ด้วยการขยายการส่งออกสินค้าหลายๆ
ประเภทเข้าไปในภูมิภาค

นอกจากการดำเนินธุรกิจอย่างมั่นคงแล้ว
เครือซิเมนต์ไทยยังตระหนักถึงภารกิจสำคัญในการสร้างสรรค์สังคมไทย
โดยเฉพาะคนไทยให้มีคุณภาพ ด้วยการสนับสนุนโครงการอันเป็นประโยชน์ทั้งด้านการศึกษา กีฬา
สิ่งแวดล้อม ชุมชน สาธารณประโยชน์ และการปฏิบัติตามหลักบรรษัทภิบาลอย่างเคร่งครัด
นั่นก็คือการดำเนินธุรกิจอย่างโปร่งใส เปิดเผย ตรวจสอบได้ และเป็นธรรม
เหล่านี้ล้วนสอดคล้องกับอุดมการณ์เครือซิเมนต์ไทยที่สรุปรวมได้ว่า “คุณภาพและเป็นธรรม”

บริษัทปูนซิเมนต์ไทย จำกัด (มหาชน) ทำหน้าที่เป็น Holding Company ของบริษัทในเครือฯ
บริหารงานโดยแบ่งเป็นกลุ่มธุรกิจ แต่ละกลุ่มธุรกิจจะมีบริษัทที่ทำหน้าที่เป็น Holding Company
ของกลุ่ม ทั้งนี้ เพื่อให้ธุรกิจต่างๆ ได้รับการกระจายอำนาจในการดำเนินการไปอย่างเต็มที่
มุ่งดำเนินธุรกิจหลักของแต่ละกลุ่มธุรกิจอย่างมีประสิทธิภาพและประสิทธิผล
มีความคล่องตัวในการบริหาร สามารถวัดและติดตามผลการดำเนินงานได้อย่างชัดเจน

ธุรกิจเคมีภัณฑ์ เป็นผู้ผลิตเม็ดพลาสติกโพลิโอเลฟินส์แบบครบวงจร (Integrated Producer)
ประกอบด้วยการผลิตทั้ง ปิโตรเคมีขั้นต้น (โอเลฟินส์) และปิโตรเคมีขั้นปลาย (โพลิโอเลฟินส์)
นอกจากนี้ เครือฯ ยังได้ร่วมทุนกับบริษัทชั้นนำทางด้านอุตสาหกรรมปิโตรเคมีของโลก อาทิ
ร่วมทุนกับ The Dow Chemical Company (สหรัฐอเมริกา) ผลิต Polystyrene, Styrene
Mononer ร่วมทุนกับ Mitsui Chemicals, Inc. (ญี่ปุ่น) ผลิต PTA และร่วมทุนกับ
Mitsubishi Rayon Co., Ltd. (ญี่ปุ่น) ผลิต MMA เป็นต้น

ธุรกิจกระดาษ เป็นผู้ผลิตเยื่อกระดาษ กระดาษและบรรจุภัณฑ์
คุณภาพสูงแบบครบวงจรแห่งเดียวในประเทศไทย ประกอบด้วยกิจการหลัก คือ
เยื่อกระดาษและกระดาษพิมพ์เขียน กระดาษอุตสาหกรรม และบรรจุภัณฑ์

ธุรกิจซิเมนต์ เป็นผู้ผลิตผลิตภัณฑ์ปูนซีเมนต์ และผลิตภัณฑ์คอนกรีต โดยมีผลิตภัณฑ์หลัก ได้แก่
ปูนซีเมนต์เทา ผลิตภัณฑ์คอนกรีต ปูนสำเร็จรูป (มอร์ตาร์) ปูนซีเมนต์ขาว และวัสดุทนไฟ
ซึ่งผลิตภัณฑ์ส่วนใหญ่เป็นที่รู้จักดีในตลาดสินค้าอุตสาหกรรม เช่น ปูนซีเมนต์ ตราเสือ ตราช้าง
และผลิตภัณฑ์คอนกรีต ตรา CPAC

ธุรกิจผลิตภัณฑ์ก่อสร้าง ดำเนินธุรกิจที่เกี่ยวข้องกับผลิตภัณฑ์วัสดุก่อสร้าง โดยมีผลิตภัณฑ์หลัก ได้แก่
สินค้าหลังคา ประกอบด้วยกระเบื้องหลังคาซีเมนต์ใยธรรมชาติ (ตราช้าง ตราเสือ)
กระเบื้องหลังคาคอนกรีต (ซีแพคโมเนีย) กระเบื้องหลังคาเซรามิก (EXCELLA)
กระเบื้องเซรามิกปูพื้นและบุผนัง (ตรา COTTO และ SGI) และบล็อคคอนกรีต
กระเบื้องคอนกรีตปูพื้นและบุผนัง (ตรา CPAC)

ธุรกิจจัดจำหน่าย เป็นกลุ่มธุรกิจที่ให้บริการในด้านการจัดจำหน่ายสินค้า การจัดส่งสินค้า
การบริหารคลังสินค้า การกระจายสินค้าทั้งในและต่างประเทศ สำหรับวัสดุก่อสร้างและเคหะภัณฑ์
โดยนำระบบและเทคโนโลยีที่ทันสมัยมาใช้ในการบริหารเส้นทางขนส่ง คลังสินค้า
และจุดกระจายสินค้า

นอกจากการลงทุนในกลุ่มธุรกิจที่เกี่ยวข้องกับการผลิตและจำหน่ายดังกล่าวข้างต้นแล้ว เครือฯ
ยังมีธุรกิจอื่นภายใต้บริษัทซิเมนต์ไทยโฮลดิ้ง และบริษัทซิเมนต์ไทยพร็อพเพอร์ตี้ ดังนี้

-   บริษัทซิเมนต์ไทยโฮลดิ้ง จำกัด ทำหน้าที่บริหารเงินลงทุนในธุรกิจที่ไม่ใช่ธุรกิจหลักของเครือฯ
    ได้แก่ ธุรกิจอุปกรณ์ยานยนต์ ธุรกิจอิเล็คทรอนิคส์ ธุรกิจเครื่องจักรกลการเกษตร
    และธุรกิจเหล็ก

-   บริษัทซิเมนต์ไทยพร็อพเพอร์ตี้ (2001) จำกัด (มหาชน)
    ทำหน้าที่บริหารธุรกิจที่ดินเพื่อการอุตสาหกรรม